**Αθήνα:** 01.11.2021

**ΑΝΑΚΟΙΝΩΣΗ**

**Διόρθωση αδικίας από το υπουργείο Εργασίας μετά την παρέμβαση της ΕΣΑμεΑ**

Με την έγκαιρη παρέμβαση και τις αντιδράσεις της ΕΣΑμεΑ, διορθώθηκε η αδικία που υφίστανται οι συνταξιούχοι με αναπηρία με βάση τον ν. 612/1977 (Α` 164).

Πιο συγκεκριμένα το θέμα αφορά στην υπ’ αριθμ. οικ. 48351 Απόφαση του υπουργείου Εργασίας (ΦΕΚ Β’ 3083/2021) με θέμα: «Προϋποθέσεις, όροι και διαδικασία διασταύρωσης και ελέγχου στοιχείων μεταξύ του ΣΕΠΕ και του e-EΦΚΑ για συνταξιούχους που απασχολούνται σύμφωνα με τις διατάξεις του άρθρου 20 του ν. 4387/2016 (Α΄85)», η οποία δημοσιεύθηκε στις 14.07.2021 στο ΦΕΚ Β’ 3083.

Στο άρθρο 4 της προαναφερόμενης Υ.Α., στο οποίο αναφέρονται οι κατηγορίες των συνταξιούχων που εξαιρούνται από τη μείωση του ποσού της σύνταξης, σε περίπτωση απασχόλησης, απουσίαζε η κατηγορία των συνταξιούχων με βάση τον ν. 612/1977 (Α` 164) και τις διατάξεις που παραπέμπουν σε αυτόν, ενώ στο άρθρο 27 του ν.4670/2020, σύμφωνα με το οποίο έχει τροποποιηθεί το άρθρο 20 του ν.4387/2016 για την απασχόληση των συνταξιούχων, αναφέρεται ρητά η εξαίρεση της συγκεκριμένης κατηγορίας.

Με την παρέμβαση της ΕΣΑμεΑ επήλθε διόρθωση αυτής της υπουργικής απόφασης, η οποία επισυνάπτεται.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |